作者:李世民
標題:詠司馬彪續漢志
內容:二儀初創象，三才乃分位。非惟樹司牧，固亦垂文字。綿代更膺期，芳圖無輟記。炎漢承君道，英謨纂神器。潛龍既可躍，逵兔奚難致。前史殫妙詞，後昆沉雅思。書言揚盛跡，補闕興洪志。川穀猶舊途，郡國開新意。梅山未覺朽，谷水誰雲異。車服隨名錶，文物因時置。鳳戟翼康衢，鑾輿總柔轡。清濁必能澄，洪纖幸無棄。觀儀不失序，遵禮方由事。政宣竹律和，時平玉條備。文囿雕奇彩，藝門蘊深致。雲飛星共流，風揚月兼至。類禋遵令典，壇壝資良地。五勝竟無違，百司誠有庇。粵予承暇景，談叢引泉秘。討論窮義府，看核披經笥。大辨良難仰，小學終先匱。聞道諒知榮，含毫孰忘愧。